Neatkarīga revidenta ierobežotas pārliecības apliecinājuma ziņojums

SIA Bite Latvija vadībai

# Ievads

Mēs esam veikuši ierobežotas pārliecības apliecinājuma uzdevumu attiecībā uz Ziņojumu par izmaksu aprēķināšanu un attiecināšanu par 2022. gadu, pamatojoties uz mūsu 2023. gada 26. jūlijā noslēgto līgumu ar SIA Bite Latvija (turpmāk tekstā – Sabiedrība).

# Ziņojuma priekšmets un ziņošanas kritēriji

Mēs izvērtējām informāciju, kas ir atklāta Ziņojumā par izmaksu aprēķināšanu un attiecināšanu par 2022. gadu (turpmāk – “Atlasītā informācija”). Atlasītā informācija ir sagatavota saskaņā ar Sabiedrisko pakalpojumu regulēšanas komisijas (SPRK) lēmumu Nr. 1/7 “Tarifu aprēķināšanas un izmaksu aprēķināšanas un attiecināšanas metodika elektronisko sakaru nozarē” (turpmāk tekstā – Metodika). Mūsu ierobežotās pārliecības procedūru apjoms bija ierobežots ar Atlasīto informāciju par 2022. gadu. Mēs neesam veikuši nekādas procedūras attiecībā uz iepriekšējiem periodiem un tāpēc par to neizsakām nekādus secinājumus.

Mēs izvērtējām Atlasīto informāciju, izmantojot atbilstošus kritērijus, tostarp ziņošanas principus un prasības SPRK Metodikā (turpmāk – “Ziņošanas kritēriji”). Mēs uzskatām, ka ziņošanas kritēriji ir atbilstoši mūsu ierobežotās pārliecības sniegšanas uzdevuma mērķim.

Saskaņā ar Metodikas 38. punkta prasībām Sabiedrības piesaistīts zvērināts revidents katru gadu sniedz apliecinājuma ziņojumu par to, vai Atlasītā informācija ir sagatavota atbilstoši Metodikas prasībām. Ziņojums ir paredzēts Sabiedrībai un iesniegšanai SPRK, lai palīdzētu Sabiedrībai izpildīt iepriekšminēto prasību.

# Vadības atbildība

Sabiedrības vadība ir atbildīga par Atlasītās informācijas sagatavošanu, izvērtēšanu un ziņošanu saskaņā ar Ziņošanas kritērijiem, tai skaitā arī iekšējās kontroles izstrādi, ieviešanu un uzturēšanu, kas attiecas uz Atlasītās informācijas sagatavošanu un kurā nav būtisku neatbilstību krāpšanas vai kļūdu dēļ.

# Mūsu atbildība

Mēs esam atbildīgi par uzdevuma plānošanu un izpildi, lai iegūtu ierobežotu pārliecību par to, ka Atlasītajā informācijā, kas sagatavota saskaņā ar Ziņošanas kritērijiem nav būtisku neatbilstību krāpšanas vai kļūdu dēļ un par neatkarīga secinājuma sniegšanu, pamatojoties uz mūsu veiktajām procedūrām un iegūtajiem pierādījumiem.

Mēs veicām ierobežotas pārliecības pārbaudi saskaņā ar Starptautisko apliecinājuma uzdevumu standartu Nr.3000 (Pārskatīts) “Apliecinājuma uzdevumi, kas nav vēsturiskās finanšu informācijas revīzija vai pārbaude” (“SAUS Nr.3000(P)”), kurus ir izdevusi Starptautiskā audita un apliecinājuma uzdevumu standartu padome. Šis standarts nosaka, ka mums ir jāievēro ētikas prasības un jāplāno un jāveic uzdevums, lai iegūtu ierobežotu pārliecību, ka Atlasītā informācija visos būtiskajos aspektos ir sagatavota saskaņā ar Ziņošanas kritērijiem.

Ierobežotas pārliecības uzdevuma ietvaros veikto procedūru apjoms ir būtiski mazāks kā procedūras, kas tiktu veiktas pietiekamas pārliecības uzdevuma ietvaros, attiecībā gan uz risku novērtēšanu, ietverot izpratnes par iekšējo kontroli iegūšanu, gan procedūrām, kas veiktas attiecībā uz identificētajiem riskiem. Procedūras, kas tiek veiktas ierobežotas pārliecības uzdevumā, atšķiras pēc būtības un laika, un to apjoms ir mazāks nekā pietiekamas pārliecības uzdevumā. Līdz ar to pārliecības līmenis, kas iegūts ierobežotas pārliecības uzdevumā, ir ievērojami zemāks nekā pārliecība, kas būtu iegūta, ja būtu veikts pietiekamas pārliecības uzdevums.

# Kvalitātes kontrole

Mūsu uzņēmums savā darbā piemēro 1. Starptautisko kvalitātes vadības standartu (ISQM) 1, Kvalitātes kontrole uzņēmumiem, kas veic finanšu pārskatu revīzijas un pārbaudes, un citus apliecinājuma un saistīto pakalpojumu uzdevumus, un attiecīgi uztur visaptverošu kvalitātes kontroles sistēmu, tostarp dokumentētas politikas un procedūras, lai nodrošinātu atbilstību ētikas prasībām, profesionālajiem standartiem un piemērojamajām tiesību aktu un normatīvo aktu prasībām.

Mēs esam ievērojuši neatkarības prasības saskaņā Starptautisko Profesionālu grāmatvežu ētikas kodeksu (ieskaitot starptautiskos neatkarības standartus), kuru izdevusi Starptautiskā grāmatvežu ētikas standartu padome (SGĒSP kodekss) un kura pamatā ir godīguma, objektivitātes, profesionālās kompetences un pienācīgas rūpības principi, konfidencialitāte un profesionāla uzvedība. Mēs esam ievērojuši citus uz mums attiecināmos ētikas pienākumus, kā to nosaka SGĒSP kodekss).

# Veikto procedūru apkopojums

Mūsu procedūras tika plānotas un veiktas, lai iegūtu ierobežotu pārliecību par to, ka Atlasītā informācija visos būtiskajos aspektos atbilst Ziņošanas kritērijiem.

Ierobežotas pārliecības sniegšanas uzdevuma ietvaros mēs cita starpā veicām šādas procedūras:

* Pārbaudījām iekšējās politikas, kas attiecināmas uz darbībām ar izmaksu aprēķināšanu un attiecināšanu atbilstību Metodikai;
* Intervējām Sabiedrības vadošās amatpersonas par iekšējo normatīvo aktu, kas attiecināmi uz darbībām saistībā ar izmaksu aprēķināšanu un attiecināšanu, ievērošanu ikdienas darbā 2022. gada laikā;
* Intervējām Sabiedrības darbiniekus, lai pārliecinātos par Sabiedrības izveidotās uzskaites sistēmas atbilstību iekšējām politikām, kas attiecināmas uz izmaksu aprēķināšanu un attiecināšanu;
* Pārbaudījām Ziņojuma par izmaksu aprēķināšanu un attiecināšanu par 2022. gadu atbilstību Metodikas prasībām;
* Pārbaudījām, ka Ziņojumā par izmaksu aprēķināšanu un attiecināšanu par 2022. gadu sniegtā finanšu informācija atbilst SIA BITE Latvija finanšu pārskatā par 2022. gadu sniegtajai finanšu informācijai.

Uzskatām, ka mūsu iegūtie pierādījumi ir pietiekami un atbilstoši mūsu ierobežotas pārliecības secinājuma sniegšanai.

# Ierobežotas pārliecības secinājums

Pamatojoties uz mūsu pārbaudi, mūsu uzmanības lokā nav nonākuši tādi apstākļi vai fakti, kas mums liktu uzskatīt, ka Ziņojums par izmaksu aprēķināšanu un attiecināšanu par 2022. gadu nav sagatavots, visos būtiskajos aspektos, atbilstoši Ziņošanas kritērijiem.

# Izmantošanas ierobežojums

Šis ziņojums ir paredzēts tikai un vienīgi SIA Bite Latvija vadībai un tikai, lai izpildītu sadaļā Ziņojuma priekšmets un ziņošanas kritēriji aprakstīto nolūku. To nevar izmantot nekādiem citiem nolūkiem. Pilnā mērā, kā vien tas pieļaujams saskaņā ar piemērojamajiem normatīvajiem aktiem, mēs, PricewaterhouseCoopers SIA, nepieņemam un neuzņemamies nekādu atbildību ne pret vienu citu, izņemot Sabiedrības vadību par savu darbu vai sagatavoto ziņojumu, izņemot, ja rakstveidā esam tiešā tekstā vienojušies par pretējo.

PricewaterhouseCoopers SIA

Zvērinātu revidentu komercsabiedrība Licence Nr. 5

Ilandra Lejiņa

Atbildīgā zvērinātā revidente Sertifikāts Nr. 168

Valdes locekle

Rīga, Latvija

2023. gada 10. augustā

Neatkarīga revidenta ziņojums parakstīts elektroniski ar drošu elektronisko parakstu un satur laika zīmogu.